पाएं अपने शहर की ताज़ा ख़बरें और फ्री ई-पेपरडाउनलोड करें
सावधान रहिए, कोरोना की दूसरी लहर जिले में जानलेवा साबित हो रही है। बुधवार को जिले में 836 नए कोरोना रोगी मिले। अब तक का ये एक दिन में सर्वाधिक नए रोगी मिलने का रिकॉर्ड है। इससे पूर्व एक मई को एक दिन में 704 रोगी मिले थे। बुधवार को 8 कोरोना रोगियों की मौत हुई। रिकवर महज 120 रोगी ही हुए हैं। अब कोराेना हर लिहाज से खतरनाक हो रहा है। दूसरी तरफ इसकी रोकथाम करने के लिए उपलब्ध संसाधन कम पड़ रहे हैं। अब बचाव की एडवाइजरी की पालना कर सुरक्षित रहने में ही समझदारी है। जिले में मई के इन पांच दिनाें में 2262 नए रोगी मिले और 58 रोगियों की इलाज के दौरान मौत हुई। अब सैंपल देने वाला हर तीसरा व्यक्ति संक्रमित हैं।
जिला अस्पताल के कोविड वार्ड में सुबह करीब 10 मिनट के लिए बिजली कट लगने से रोगियों के लिए ऑक्सीजन सप्लाई व्यवस्था प्रभावित हुई। इसी दौरान ऑक्सीजन सिलेंडर ऑपरेट करने की चाबी ताले में होने की वजह से काफी परेशानी हुई। शाम को ऑक्सीजन जेनरेशन प्लांट खराबी की वजह से करीब 30 मिनट तक बंद रहा। तब मेनिफोल्ड रूम में लगे ऑक्सीजन सिलेंडर्स को ऑपरेट कर सप्लाई जारी रखी गई। कोविड वार्ड में ऑक्सीजन की मांग ज्यादा होने की वजह से पिछले एक सप्ताह से ऑक्सीजन जेनरेशन प्लांट लगातार चल रहा है। फाॅल्ट की वजह भी लगातार चलता रहना बताई जा रही है। अस्पताल के कोविड वार्ड में 186 रोगी भर्ती थे। इसमें से 126 ऑक्सीजन पर थे।
रात 2 बजे तक जलती रही चिताएं, 26 संस्कार...अब तक सर्वाधिक
स्वास्थ्य विभाग की ओर से जारी बुलेटिन में श्रीगंगानगर जिले में 3 रोगियों की ही मौत होना बताया गया है। जिला अस्पताल के डॉक्टर्स के अनुसार मंगल-बुधवार रात से बुधवार शाम 5 बजे तक 8 रोगियों की मृत्यु हुई है। जबकि शहर के दोनों श्मशान घाटों में कोरोना प्रोटोकाल में 12 शवों के अंतिम संस्कार किए गए। पदमपुर रोड स्थित कल्याण भूमि ट्रस्ट अध्यक्ष महेश पेड़ीवाल ने बताया कि बुधवार को सुबह 6 बजे से रात 2 तक 26 अंतिम संस्कार हुए। एक शव की मुक्ति के लिए परिजनों को करीब 3 से 4 घंटे का इंतजार करना पड़ा। उन्होंने बताया कि शवगृह में शव की अंत्योष्टि करने वाले सेवादार लालचंद और धर्मवीर सुबह ही अपनी ड्यूटी में लगे हुए थे। न खाना की फिक्र न ही आराम किया।
रेमडेसिविर टीका दो दिन से खत्म, आज नहीं हो सकेगा टीकाकरण
जिला अस्पताल में मंगलवार को रेमडेसिविर इंजेक्शन खत्म हो गए थे। जो बुधवार शाम तक भी उपलब्ध नहीं हुए थे। कोरोना टीकाकरण के लिए डोज भी उपलब्ध नहीं हैं। मंगलवार को 2874 व्यक्तियों के टीकाकरण हुआ था। बुधवार को महज 349 व्यक्तियों के ही टीकाकरण हुआ। इसमें 312 को पहली और 37 को दूसरी डोज लगी। आरसीएचओ डॉ. एचएस बराड़ के अनुसार डोज के अभाव में तीन टीकाकरण केंद्र ही संचालित किए जा सके। दवा के अभाव में गुरुवार को टीकाकरण नहीं हो सकेगा।
ऑक्सीजन की खपत डेढ़ गुणा बढ़ी, एक दिन का ही काेटा बचा
जिले के काेविड अस्पतालों में 238 ऑक्सीजन बेड में से 222 भरे हुए थे। 10 दिन पूर्व जिले में 175 से 180 सिलेंडर प्रतिदिन ऑक्सीजन की खपत थी। बुधवार तक ये खपत डेढ़ गुणा इजाफे से 300 सिलेंडर तक पहुंच गई थी। प्रभारी सचिन यादव के अनुसार बुधवार को अलवर से 10.5 एमटी लिक्विड ऑक्सीजन मिली है। जिला अस्पताल में ऑक्सीजन जेनरेशन प्लांट होने के बाद भी रोजाना 60 से 70 सिलेंडर की खपत कोविड वार्ड में हो रही है। बुधवार को शाम तक 41 ऑक्सीजन सिलेंडर ही उपलब्ध हुए थे।
रिकवरी की पॉजिटिविटी 35.79 प्रतिशत, रिकवरी रेट 66.19%
एक सप्ताह में जिले में पॉजिटिविटी रेट 35.79 प्रतिशत तक पहुंच गया है। यानी 100 सैंपलों की टेस्टिंग करने पर 35 से ज्यादा व्यक्ति पॉजिटिव मिल रहे हैं। एक सप्ताह में 7476 सैंपलों की आरटीपीसीआर टेस्टिंग की गई। इसमें 2676 पॉजिटिव रोगी मिले। इस हिसाब से सैंपल देने वाला हर तीसरा व्यक्ति कोरोना संक्रमित है। इससे पूर्व नवंबर 2020 में जिले का पाॅजिटिविटी रेट देश में सर्वाधिक 35.2 प्रतिशत था। 20 अप्रैल को रिकवरी रेट 77.31 प्रतिशत था। जो 5 मई को गिरावट के साथ 66.19 प्रतिशत हो गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva awa_Deva zho_Hant eng_Latn